## Pravilnik o Registru prijevoznika i evidenciji posrednika u cestovnom prijevozu

### NN 50/2011 (3.5.2011.), Pravilnik o Registru prijevoznika i evidenciji posrednika u cestovnom prijevozu

MINISTARSTVO MORA, PROMETA  I INFRASTRUKTURE

1121

Na temelju članka 84.b stavka 6. i članka 86.a stavka 10. Zakona o prijevozu u cestovnom prometu (»Narodne novine«, broj 178/04, 48/05, 111/06, 63/08, 124/09 i 91/10) ministar mora, prometa i infrastrukture donosi

PRAVILNIK

O REGISTRU PRIJEVOZNIKA I EVIDENCIJI POSREDNIKA U CESTOVNOM PRIJEVOZU

Članak 1.

Ovim Pravilnikom propisuje se sadržaj, ustroj i način vođenja jedinstvene nacionalne evidencije prijevoznika u cestovnom prometu (u daljnjem tekstu: Registar prijevoznika), evidencije posrednika u cestovnom prijevozu te uporaba, osiguranje i čuvanje podataka upisanih u Registar prijevoznika.

Članak 2.

U Registar prijevoznika upisuju se podaci o pravnim i fizičkim osobama kojima je nadležno tijelo državne uprave (u daljnjem tekstu: izdavatelj licencije) izdalo licenciju za obavljanje djelatnosti prijevoza putnika i tereta u unutarnjem i međunarodnom cestovnom prijevozu, odnosno licenciju Zajednice iz članka 19. Zakona o prijevozu u cestovnom prometu (»Narodne novine«, broj: 178/04, 48/05, 111/06, 63/08, 124/09 i 91/10).

U Registru prijevoznika izdvojeno se vodi evidencija posrednika u cestovnom prijevozu, u koju se upisuju podaci o pravnim i fizičkim osobama kojima je izdavatelj licencije izdao licenciju za obavljanje agencijske djelatnosti u cestovnom prometu.

Članak 3.

Registar prijevoznika mora biti informatički projektiran i izveden tako da omogući povezivanje s nacionalnim registrima prijevoznika drugih država Europske unije i međusobnu razmjenu podataka.

Članak 4.

Registar prijevoznika vodi Ministarstvo mora, prometa i infrastrukture (u daljnjem tekstu: Ministarstvo) u elektroničkom obliku, u bazi podataka Ministarstva, pod nazivom »Registar prijevoznika«.

Sastavni dio Registra prijevoznika je evidencija posrednika u cestovnom prijevozu.

Podaci iz Registra prijevoznika su javni i dostupni svim fizičkim i pravnim osobama na web-stranicama Ministarstva, bez naknade i drugih ograničenja, osim onih koja proizlaze iz propisa o zaštiti osobnih podataka, tajnosti podataka i poslovnoj tajni.

Članak 5.

Izdavatelj licencije po službenoj dužnosti upisuje u Registar prijevoznika sljedeće podatke:

– datum upisa,

– naziv izdavatelja licencije/izvoda iz licencije,

– naziv, sjedište/prebivalište, adresa, ustrojstveni oblik i OIB prijevoznika,

– ime i prezime te OIB osobe odgovorne za prijevoz,

– vrsta javnog prijevoza za koju je licencija izdana (međunarodni/unutarnji prijevoz tereta/putnika, autotaksi prijevoz),

– broj i datum izdavanja/početka važenja licencije/ovjerene preslike licencije,

– datum isteka licencije,

– status licencije (»aktivna«, »privremeno oduzeta«, »oduzeta«, »istekla«, »izgubljena/ukradena«, »poništena«, »vraćena«),

– datum oduzimanja licencije/ovjerene preslike licencije,

– datum privremenog oduzimanja licencije,

– datum isteka roka privremenog oduzimanja licencije/ovjerene preslike licencije,

– razlog trajnog/privremenog oduzimanja licencije,

– podaci o vozilu za koje je izdan izvod iz licencije (datum izdavanja izvoda, registracija vozila, nosivost, godina proizvodnje, vrsta vozila, marka vozila, broj šasije-VIN oznaka, tip motora glede emisije buke i ispuha-Euro/Eko, datum prestanka važenja izvoda),

– podaci o pravnom zastupniku prijevoznika, ako je utvrđen (ime i prezime, OIB, datum i mjesto rođenja),

– podaci o osobi odgovornoj za prijevoz (ime i prezime, OIB, datum i mjesto rođenja, broj i datum izdavanja diplome o stečenoj stručnoj spremi ili svjedodžbe o stručnoj osposobljenosti, država izdavanja svjedodžbe o stručnoj osposobljenosti),

– vrsta i broj kaznenih djela iz članka 9. stavka 2. Zakona o prijevozu u cestovnom prometu (»Narodne novine«, broj: 178/04, 48/05, 111/06, 63/08, 124/09 i 91/10) radi kojih je prijevozniku i odgovornoj osobi za prijevoz izrečena pravomoćna presuda te vrsta izrečene kaznenopravne sankcije,

– podaci o težim prekršajima iz članka 9. stavka 3. Zakona o prijevozu u cestovnom prometu (»Narodne novine«, broj: 178/04, 48/05, 111/06, 63/08, 124/09 i 91/10) i to: kategorija, vrsta i broj počinjenih prekršaja, datum izvršenja prekršaja, datum provjere pri kojoj je prekršaj utvrđen, država članica EU u kojoj je prekršaj utvrđen, razlog radi kojega bi gubitak dobrog ugleda predstavljao nerazmjernu mjeru te vrsta izrečene prekršajno-pravne sankcije,

– podaci o osobi odgovornoj za prijevoz koja je radi gubitka dobrog ugleda postala neprikladna za obavljanje tih poslova (ime i prezime, datum i mjesto rođenja, broj i datum izdavanja svjedodžbe o stručnoj osposobljenosti, država u kojoj je izdana svjedodžba o stručnoj osposobljenosti, razlog i datum proglašenja neprikladnom osobom, vrsta izrečene rehabilitacijske mjere, datum stjecanja i datum gubitka svojstva neprikladne osobe).

Članak 6.

Izdavatelj licencije po službenoj dužnosti upisuje u evidenciju posrednika u cestovnom prijevozu sljedeće podatke:

– evidencijski broj upisa,

– datum upisa,

– naziv izdavatelja licencije,

– broj i datum izdavanja/početka važenja licencije,

– datum isteka licencije,

– osnovni podaci o posredniku u cestovnom prijevozu (naziv, sjedište/prebivalište, adresa, ustrojstveni oblik i OIB, adresa poslovanja, telefon, fax, e-mail),

– osnovni podaci o posrednikovim zaposlenicima u stalnom radnom odnosu, koji obavljaju agencijsku djelatnost u cestovnom prijevozu,

– društvo za osiguranje kod kojeg je posrednik u cestovnom prijevozu osiguran.

Članak 7.

Upis podataka iz članka 5. i 6. ovoga Pravilnika službena osoba izdavatelja licencije obavlja na temelju rješenja o izdavanju licencije, u pravilu neposredno nakon izdavanja licencije, a najkasnije u roku od osam dana od dana izdavanja licencije.

Brisanje prijevoznika i posrednika u cestovnom prijevozu iz Registra prijevoznika obavlja se na temelju rješenja izdavatelja licencije o prestanku važenja licencije.

Prijevoznik i posrednik u cestovnom prijevozu dužni su prijaviti izdavatelju licencije svaku promjenu podataka koji se vode u Registru prijevoznika, najkasnije u roku od tri dana od dana nastanka promjene, radi upisa promjene u Registar prijevoznika.

Članak 8.

Ministarstvo je dužno provoditi mjere osiguranja, zaštite i pohranjivanja podataka iz Registra prijevoznika.

Ministar mora, prometa i infrastrukture imenuje voditelja Registra prijevoznika koji osigurava učinkovito i pravilno funkcioniranje Registra prijevoznika.

Članak 9.

Voditelj Registra prijevoznika je dužan osigurati da podaci pohranjeni u Registru ne mogu biti neovlašteno mijenjani ili brisani.

Članak 10.

Registar prijevoznika smije zaprimiti propisane podatke isključivo od službenih osoba koje su za to ovlaštene i prijavljene voditelju registra.

Podaci koji se unose u Registar prijevoznika moraju biti automatski označeni s vremenom i datumom zaprimanja u Registar prijevoznika.

Članak 11.

Registar prijevoznika mora službenoj osobi koja podatke unosi automatski potvrditi primitak unesenih podataka.

Registar prijevoznika mora automatski provjeravati formalnu ispravnost propisanih podataka koji se unose te u slučaju njihove nepravilnosti odbiti primitak i obavijestiti službenu osobu koja podatke unosi o razlogu odbijanja.

Članak 12.

Posebnim naputkom propisat će se način razmjene podataka u sustavu međusobno povezanih nacionalnih elektronskih registara država članica Europske unije (ERPC) te operativne mjere i postupci za uspostavljanje funkcioniranja Registra prijevoznika u slučaju incidenta koji bi doveo do neispunjenja obveza utvrđenih zakonom i drugim propisima.

Članak 13.

Ovaj Pravilnik stupa na snagu 1. prosinca 2011. i objavit će se u »Narodnim novinama«.

Klasa: 011-01/11-02/40

Urbroj: 530-07-11-1

Zagreb, 27. travnja 2011.

Ministar
Božidar Kalmeta, v. r.

Pravilnik, NN 50/2011-1121